**ZAKLJUČCI SA OKRUGLOG STOLA “INVESTICIONI POTENCIJALI I BIZNIS ZONE CRNE GORE”, ODRŽANOG U BARU, 29.07.2019. GODINE U SKLOPU “DANA ISELJENIKA”**

Na osnovu izlaganja panelista iz državnih i opštinskih institucija, kao i iseljenika, potencijalnih investitora, zaključci su:

**Ministarstvo održivog razvoja i turizma (Damir Davidović, generalni sekretar):**

1. Komunikacija sa relevantnim činiocima i promovisanje investicionih potencijala Crne Gore, ključna je okosnica realizacije strateških razvojnih ciljeva Crne Gore u oblasti turizma.

2. Uska saradnja i razmjena informacija, kao i organizovanje investicionih foruma posredstvom Uprave za dijasporu i crnogorskih udrženja u svijetu, može dati snažan podstrek i biti važan instrument podrške u ostvarivanju razvojnih ciljeva u oblasti turizma.

3. U tom smislu, aktivno angažovanje naših iseljenika u animiranju poslovnih partnera i biznisi asocijacija za investiranje u razvojne projekte u oblasti turizma, od velikog je značaja za ostvarivanje razvojnih ciljeva i potvrđivanje imidža Crne Gore kao atraktivne investicione destinacije.

**Nacionalna turistička organizacija** **(Željka Radak Kukavičić, direktorica):**

Vođeni uspjesima koje smo kao država i društvo ostvarili, činjenicama, statističkim podacima koje sam istakla u današnjem obraćanju, sigurna sam da ste još više ohrabreni da pronesete dobar glas o promociji Crne Gore. Glas koji će doprjeti do svih naših ljudi u dijaspori vaših rođaka, prijatelja, poslovnih partnera. Glas koji će ih podstaći da je ulaganje u turističku privredu Crne Gore dobra i ispravna odluka, da je dobra za njihov kapital, a dobra i za još brži i dinamičniji rast naše privrede. Moja želja je da zajedno sa nama aktivno učestvujete u promociji turističke privrede i time doprinesete boljoj vizibilnosti Crne Gore u svijetu, a samim tim i podstaknete nove investicije.

**Agencija za promociju stranih investicija (Miloš Jovanović, direktor):**

Pozivamo našu dijasporu da se još više zainteresuje za ulaganja u Crnu Goru, kako bi se na taj način stvorila Win-Win poslovna situacija. Dakle, krajnji cilj je da ljudi iz naše dijaspore dodatno doprinesu razvoju Crne Gore ali i da ostvare kapitalne benefite kroz projekte koje razvijaju u našoj državi.

**Ministarstvu ekonomije (Veselin Babić, direktor Direktorata za investicije, razvoj malih i srednjih preduzeća i upravljanje EU fondovima)**

Programi namijenjeni razvoju preduzetništva i biznis sektora, koji su u nadležnosti Ministarstva ekonomije, objedinjeni u jedinstveni program - Program za unapređenje konkurentnosti privrede, koji se sastoji od 10 programskih linija.

CIlj Programa - Kontinuirano unapređenje aktivnosti i podrške razvoju preduzetništva i biznisa u Crnoj Gori i potreba same privrede.

Deset programskih linija - 1.640.000 eura bespovratnih sredstava za privrednike

-          Šest programskih linija finansijske podrške;

-          Dvije programske linije nefinansijske podrške;

-          Dvije programske linije, koje će se uporedo promovisati i sprovoditi.

Programi i programske linije, procedure apliciranja i dodjele sredstava značajno unaprijeđeni i prilagođeni potrebama privrednika:

-          Dozvoljena naknadna dopuna dokumentacije;

-          Moguće preusmjeravanje budžeta programskih linija, u zavisnosti od interesovanja privrednika za određene programske linije;

-          Javni poziv za Program koji obuhvata sve programske linije biće otvoren gotovo do kraja godine.

**Sekretarijat za razvoj Bara (IGOR GOJNIĆ, sekretar):**

- Investicioni potencijali se opredjeljuju kroz prizmu mogućnosti opštine kao početne tačke povezivanja i ponude.  
- Profil investicija se bira kroz profil namjene imovine, tj. investicije se nude kao zaokruženi projekti od strane CG (lokalna samouprava i država)  
- Opredjeljenje od strane svih strana (lokalna samouprava, država) u pravcu investicionih potencijala  
- Obnovljivi izvori energije - investiranje solarne elektrane i vjetro-elektrane-kao mogućnosti

**Kancelarija za upravljanje projektima - Služba predsjednika Opštine Bar (mr MARIJA MARKOČ):**

Neke od identifikovanih poljoprivrednih oblasti koje su prepoznate kao prioriteti za razvoj, te podstaknute planom podrške iz dostupnih budžetskih linija, su ujedno i potencijalne tačke ulaganja:  
-       Intenzifikacija postojeće poljoprivredne proizvodnje (maslinarstvo i vinogradarstvo)  
-       Razvoj otkupno-prerađivačkog sektora (smokva, šipak, agrumi)  
-       Organska plantažna proizvodnja ljekovitog bilja   
-       Diverzifikacija asortimana proizvoda od meda   
-       Proizvodnja i prerada mlijeka i mliječnih proizvoda (kozarstvo)  
-       Povezivanje primarne ribarske proizvodnje (ulov i uzgoj) sa preradom  
  
Uvjerenja smo da integralni plan razvoja poljoprivrede sa akcentom zaštite autentičnih proizvoda na lokalnom nivou možemo sprovesti, zahvaljujući kadrovskoj pokrivenosti, međusektorskoj koordinaciji i razvijenoj međunarodnoj saradnji.

**Investiciono razvojni fond (Đuro Kažić, koordinator službe kredita)**

 IRF CG raspolaže sa više nego dovoljno sredstava da podrži kvalitetne projekte usmjerene na samnjenje nezaposlenosti i očuvanje postojećih radnih mjesta.

Podsticaj otvaranju novih radnih mjesta je jedan od prioritetnih ciljeva.

Kroz izuzetno povoljne uslove finansiranja u fokusu je podrška početnicima u biznisu (mladi, žene, visokoškolci I sl.), prioritetnim sektorima razvoja (poljoprivreda , turizam, drvoprerada..) kao i regionalnom razvoju.

**Udruženje privrednika Bara (Rade Vujačić, predsjednik):**

Ekonomija je najbolja veza matice i iseljenika. Sa jakom ekonomijom, stvaraju se uslovi za kulturne, sportske i sve druge veze između Crne Gore i dijaspore. Dijaspora je to prepoznala i veliki je oslonac Crnoj Gori, u što bržem ekonomskom rastu.

Predstavnici dijaspore – iseljenika koji su uzeli učešće na ovom Okruglom stolu, bili su:

**Veselin Mijač, dijaspora u Švedskoj**

**Refik Radončić, dijaspora u USA**

**Edin Latić, dijaspora u Luksemburgu**

**Vladislav Popović, dijaspora na Kipru.**

**Mijač** je iznio nekoliko zanimljivih ideja u smislu pojačanja konkurencije u svim oblastima, što je obaveza države, a što bi dovelo do pada cijena, a time i do većeg standarda stanovništva. Takođe, u sklopu toga založio se za neophodnost ukidanja monopolista na svim nivoima. Takođe, smatra da treba osnovati fond za investicije dijaspore koji bi bio uslov za pokretanje biznisa iseljenika u Crnoj Gori, a ne da njihova sredstva kao mrtvi kapital leže na bankama. Njegov zaključak je i da država treba da se u potpunosti okrene uslugama, IT industriji, turizmu, ugostiteljstvu, bankama, osiguravajućim društvima i kreditiranju preduzetnika. Konačno, iznio je ideju o povratku iseljenika u Crnu Goru, kao i o naseljavanju stranaca u Crnu Goru, naročito stranih penzionera, koji bi u lancima staračkih domova boravili u poznim godinama života, za šta postoji interesovanje, ukoliko država smanji poreze na njihove strane penzije.

**Radončić** smatra da investiranje dijaspore u Crnu Goru ne treba smatrati nikakvim velikim patriotizmom, već biznisom u kome investitor želi da ostvari profit. Takođe, smatra neophodnim osnivanje banaka u našim iseljeničkim zajednicama koje bi olakšale njihovo investiranje u matičnu državu.

**Latić** se osvrnuo na uslove u lokalnim samoupravama koji su u vezi sa ulaganjem stranaca i smatra obaveznim da se smanji broj taksi koje propisuju opštinska normativna akta.

**Popović** je istakao neophodnost otklanjanja biznis barijera, ukazujući na to da je dosad dijapora puno uložila u Crnu Goru, naročito nakon obnove nezavisnosti. Ona je u privatnom sektoru prva započela poslove u mnogim privrednim sferama. Naveo je neke nelogičnosti iz našeg zakonodavstva u vezi sa osnivanjem i funkcionisanjem privatnih preduzeća, što je nonsens, i što nigdje u inostranstvu ne postoji. Predlaže izmjenu tih uredbi.